b'\n_START_ARTICLE_\nCerkev Gospodovega vnebohoda, Bogojina\n_START_SECTION_\nStara cerkev\n_START_PARAGRAPH_\nPrvotna cerkev, spomenik prekmurske gotike iz 14. stoletja, je ohranjena in slu\xc5\xbei v novi cerkvi kot kor in podkorna lopa ter predstavlja dostop v novo cerkev._NEWLINE_Prvotna cerkev je bila 1793. leta  prezidana in leta 1810 popravljena in posve\xc4\x8dena Gospodovemu vnebohodu, oltar je bil tedaj samo eden. V cerkvi sta bila tudi oratorij in grobnica. Na koru so bile orgle. Cerkveni stolp je bil zidan. Tla cerkve in zakristije so bila tlakovana._NEWLINE_Pokopali\xc5\xa1\xc4\x8de je bilo ograjeno. V goricah je bila kapela svetega Urbana, zgrajena 1829. leta.\n_START_SECTION_\nNova mogo\xc4\x8dna cerkev\n_START_PARAGRAPH_\nLeta 1924 je pri\xc5\xa1el v Bogojino arhitekt Jo\xc5\xbee Ple\xc4\x8dnik. Spomladi tega leta ga je \xc5\xbeupnik Ivan Ba\xc5\xa1a naprosil, da bi naredil na\xc4\x8drt za novo cerkev. Stara je bila namre\xc4\x8d \xc5\xbee zdavnaj premajhna. Ple\xc4\x8dnik je naredil na\xc4\x8drt za mogo\xc4\x8dno cerkev. Pozneje je na\xc4\x8drt spremenil tako, da je ohranil staro cerkev. V letu 1925 so Bogojin\xc4\x8dani in druge vasi iz bogojinske fare za\xc4\x8deli graditi in leto kasneje je bila cerkev v grobem dograjena, le da je bila \xc5\xa1e brez lesenega stropa in novih oltarjev.\n_START_SECTION_\nArhitektura\n_START_PARAGRAPH_\nStari barokizirani stavbi so torej v letih 1925 - 1927 prizidali dvoladijsko nesimetri\xc4\x8dno zasnovo. Prizidan je bil tudi zvonik z ravno streho. V notranj\xc5\xa1\xc4\x8dini je lesen strop z izdelki doma\xc4\x8de keramike. Ple\xc4\x8dnik je popolnoma ohranil staro \xc5\xbeupnijsko cerkev, ki je v svojem zahodnem delu zna\xc4\x8dilen spomenik prekmurske gotike 14. stoletja, tako da slu\xc5\xbei sedaj za podkorno lopo in kor. Nova cerkev ima enoladijski prostor pravokotne oblike s pravokotnim prez\xc2\xadbiterijem. Prekrivajo jo ravni stropi, okra\xc5\xa1eni s prekmursko keramiko. Na zahodni strani je ozek hodnik, ki vodi od vhodne lope pod zvonikom k zakristiji.\n_START_SECTION_\nKronologija opremljanja cerkve\n_START_PARAGRAPH_\nDo konca leta 1930 je cerkev dobila lesen strop, za\xc4\x8dele pa so se tudi priprave za izdelavo oltarja in druge opreme. V opremljanje cerkve se je vklju\xc4\x8dil tudi Ferko Bajlec, ki je dal idejo, da lon\xc4\x8deno okrasje za strop izdelajo doma\xc4\x8di lon\xc4\x8darji. Ko je leta 1931 \xc5\xbeupnik Ba\xc5\xa1a umrl, je delo v cerkvi precej zastalo in se nadaljevalo \xc5\xa1ele po drugi svetovni vojni s prihodom umetni\xc5\xa1ko \xc4\x8dute\xc4\x8dega \xc5\xbeupnika Jo\xc5\xbeeta Gjurana._NEWLINE_Do posve\xc4\x8denja cerkve 18. julija 1954 je bil dokon\xc4\x8dan glavni oltar, ki je bil tedaj v celoti opremljen z vazami, lestenci, s kipi in sliko. Oltar svetega Jo\xc5\xbeefa je svojo dokon\xc4\x8dno podobo dobil konec leta 1956. Pri\xc5\xbenica, krstilnik in kamnita obhajilna miza z vratci so dela, nastala \xc5\xbee po Ple\xc4\x8dnikovi smrti in sodijo med zadnja arhitektova dela._NEWLINE_Stebri, oltarja, krstilnik, pri\xc5\xbenica in obhajilna miza so iz podpe\xc5\xa1kega marmorja. Lon\xc4\x8deni kro\xc5\xbeniki na hrastovem stropu in vr\xc4\x8di na glavnem oltarju so delo doma\xc4\x8dih lon\xc4\x8darjev iz Filovec in Bogojine. Kip Kristusa na pro\xc4\x8delju cerkve in kip svetega Jo\xc5\xbeefa na stranskem oltarju sta delo kiparja Lapuha iz Ljubljane. Slika Vnebohoda nad glavnim oltarjem in Kri\xc5\xbeev pot sta delo akademskega slikarja Janeza Me\xc5\xbeana. _NEWLINE_Zunaj je bila cerkev na novo prebeljena leta 1999, notranj\xc5\xa1\xc4\x8dina cerkve pa leta 1998. _NEWLINE_Leta 2004 je cerkev dobila nove orgle, ki so delo \xc5\xa0kofijske orglarske delavnice Maribor. Te orgle so njihov opus 77.'